मधुबनी जिलाक प्राचीनतम ज्ञात निवासीमें किरात, भार, थारु एहेन जनजाती शामिल अछि। वैदिक स्रोतके मुताबिक आर्यक विदेह शाखा आगिके संरक्षणमें सरस्वती तट सँ पूबमें सदानीरा (गंडक)क ओर कूच केलथि आओर अहिं क्षेत्रमें विदेह राज्यक स्थापना केलथि। विदेहके राजा मिथिके नाम पर इ प्रदेश मिथिला कहाओल। रामायणकालमें मिथिलाके राजा सिरध्वज जनक'क पुत्री सीताक जन्म मधुबनीक सीमा पर स्थित सीतामढीमें भेल छल। विदेहक राजधानी जनकपुर, जे आधुनिक नेपाल में पड़एत अछि, मधुबनीके उत्तर-पश्चिमी सीमाके लग अछि। बेनीपट्टीके लग स्थित फुलहरके बारेमें एहेन मान्यता छै कि एतय फुलक बाग छल जतय सँ सीता फुल लए कए गिरिजा देवी मंदिरमें पूजा करैत छलीह। पंडौलके बारेमें इहो प्रसिद्धि छै कि एतय पांडव सब अपन अज्ञातवाशके किछु दिन बितेने छलाह। विदेह राज्यक अंत भेला पर इ प्रदेश वैशाली गणराज्यक अंग बनल। अहिंके बाद इ मगधके मौर्य, शुंग, कण्व और गुप्त शासक सबहक अधीन रहल। १३ वीं सदीमें पश्चिम बंगालके मुसलमान शासक हाजी शम्सुद्दीन इलियासके समय मिथिला एवं तिरहुत क्षेत्रक बँटवारा भ' गेल। उत्तरी भाग जाहिके अंतर्गत मधुबनी, दरभंगा एवं समस्तीपुरक उत्तरी हिस्सा आयल छल, ओईनवार राजा कामेश्वर सिंहके महान शासन व्यवस्थामें रहल। ओईनवार राजा सब मधुबनीके लगमे सुगौनाके अपन पहिल राजधानी बनेलथि। १६ वीं सदीमें ओ सब दरभंगा के अपन राजधानी बनेलथि। ओईनवार राजा सबके कला, संस्कृति और साहित्यके बढ़ावा दिअ लेल जानल जायत अछि। १८४६ इस्वीमें ब्रिटिस सरकार मधुबनी के तिरहुतके अधीन अनुमंडल बनेलक। १८७५ में दरभंगाके स्वतंत्र जिला बनला पर इ एकर अनुमंडल बनल। स्वतंत्रता संग्राममें महात्मा गाँधीके खादी आन्दोलनमें मधुबनी अपन विशेष पहिचान कायम केलक आओरर १९४२ में भारत छोड़ो आन्दोलनमें जिलाक सेनानी सब जीजान सं हिस्सा लेलक। स्वतंत्रताक पश्चात १९७२ में मधुबनी के स्वतंत्र जिला बना देल गेल।